Unión del Pueblo Navarro (UPN) talde parlamentarioko Alberto Catalán Higueras jaunak 9-19/PES-00012 informazio-eskaria aurkeztu du. Horri buruz, honako hau adierazten du Nafarroako Gobernuko Hezkuntza kontseilariak:

Hezkuntza Departmentuak jakin du Iruñeko Iturrama BHIaren instalazioetan Rozalejoko Markesa jauregiaren okupatzaile ilegalen aldeko eta poliziaren jardunaren aurkako zenbait ekintza egin direla.

Gertakaririk larriena joan den urtarrilaren 17ko jolas-orduan izan zen, batxilergoko zenbait ikaslek institutuaren kanpoaldean elkarretaratze bat egin eta institutuko atearen aurrean dauden zabor-edukiontziak mugitu zituztenean. Polizia nazionalaren bi furgoneta bertaratu ziren, eta jolas-orduaren amaierara arte geratu ziren bertan, esku hartu gabe.

Une horretan, ikasle gutxi batzuk eraikinaren teilatura igo eta "Maravillas gaztetxea" aldezteko pankarta bat zabaldu zuten, guztiz destolestu ez zena, eta halaber ke-pote edo bengala bat ireki zuten.

Institutuko zuzendariak larrialdi-telefonora (112) deitu zuen, eta une horretan, teilatu gainean zeuden ikasleak eraikinaren barrenera itzuli ziren. Parte-hartzaileak ezin izan ziren identifikatu, ez baitzuten nahi zuzendaritza-taldeko kideen aurrean teilatutik jaitsi, eta adingabeen segurtasuna lehenetsi baitzen.

Berehala, Hezkuntzako Ikuskapen Zerbitzuko zuzendaria bertaratu zen ikastetxera, egoera aztertzeko eta horrelako jarduketak errepikatzea eragozteko neurriak proposatzeko.

Ikastetxeko arduradunek jolas-ordua bukatu bezain laster kendu zuten pankarta. Ikastetxeko zuzendaritzak ez zuen mobilizazioei buruzko aurretiazko informaziorik izan. Ikasleen ordezkariek ez zuten mobilizazio horietarako baimenik eskatu.

Ikastetxeko klaustroak bilera egin du, azpimarratze aldera zein diren jolas-orduetako begirale-jardunean bete beharreko neurriak, tarte horietan zehar ezein ikasle ezin dadin eraikinean gera. Irakasle guztiei gogorarazi zaie beharrezkoa dela jolas-orduaren aurreko saioa bukatzean ikasle guztiak kanporatzea eta ikasgela giltzaz ixtea. Bestetik, goiko solairuetako bainugelak ere itxi egin dira tarte horretan, halako moldez non behe-solairukoak bakarrik utzi baitira irekita.

Eguraldi txarreko egunetan, institutuaren erabateko ebakuazioa zailago gertatzen da, ez baitago teilatupeko patiorik, ez eta beste inolako estalperik.

Zuzendaritza-taldeak bilera egin du ikasle-elkarteekin, haiei gertakarien larriaz eta balizko ondorioez ohartarazteko, bai eta ordura arte zegoen bizikidetasun-giro ona berreskuratzeko, ezen ikasleren batek zuzendaritza-taldearen aurkako pintaketak egin ditu: "Aquí se censura como en la dictadura", "Arantxa Uxueren morroia", "Zuzendaritza gezurretan dabil", "Zuzendaritza txakurrak", bai eta "Zuzendaritza" hitza jomuga baten barrenean ere.

Tankera horretako ekintzak Iturrama BHI gainditzen duen mugimendu zabalago baten parte dira.

Iruñean, 2019ko otsailaren 20an.

Hezkuntzako kontseilaria eta Gobernuaren eleduna: María Solana Arana